Gemeentes wat mense uitstuur (4) - www.bybelkennis.co.za
by Coen Slabber · Published 16/09/2015 · Updated 20/07/2015
Die beperkende faktor om meer kerke te plant, is die beskikbaarheid van gekwalifiseerde kerkplanters. Jy moet jou beste mense stuur, maar dit is juis die mense wat jy wil behou. Hier is 'n belangrike beginsel om te onthou: om leiers vry te stel, skep nuwe leiers. As jy jou beste leiers uitstuur, vervang God hulle. Klink onwaarskynlik, maar dit is waar. Hoekom gebeur dit? Leiers word aangetrek na plekke waar hulle hulle volle potensiaal kan bereik. In werklikheid trek jy jong leiers. Maar God is vrygewig: as jy iets weggee verplaas Hy dit. Hy vermenigvuldig jou leierskapshulpbronne. As jou gemeente nie leiers ontwikkel nie, kan jy nie leiers in die wêreld uitstuur nie. Daar is tans 4,72 biljoen mense in die wêreld wat nie vir Christus ken nie. Ongeveer 2 biljoen van hulle het min of geen toegang tot die evangelie nie. Maar ook in sogenaamde "Christelike" lande woon minder as 20% van die mense nog eredienste by. Dit behoort mense aan te spoor tot optrede. Hierdie syfers mag mense motiveer, maar gewoonlik word dit nie volgehou nie.
In die Bybel lees ons van 'n ander manier om mense vir sending te motiveer. Daar is by Paulus groot droefheid en voortdurende hartseer. Waaroor? Oor my broers, my eie volksgenote. Dan sê hy: Ek sou self vervloek wil wees, afgesny van Christus, as dit tot julle voordeel kan wees (Romeine 9:3). Hierdie passie dryf Paulus om swaarkry en vervolging te verduur om te kom waar Christus nie geken is nie. Hierdie passie het, ten spyte van alles wat hy moes verduur, nooit verflou nie. Hoe kan ons hierdie passie in ons mense kry? Dit sal nie gebeur deur aan hulle ontstellende statistiek te gee of stories van geloofshelde te vertel nie. Blywende motivering vir sending kom as ek onthou wat God gedoen het om my te verlos. As ek deur 'n gevoel van dankbaarheid oorweldig word as ek besef dat ek niks gedoen het om my verlossing te verdien nie, dan sal ek deernis met ander hê. Dit gebeur as jy besef dat jy in presies dieselfde posisie was toe Jesus jou gevind het. Dit gaan nie oor 'n verpligting nie, maar oor dankbaarheid. Die evangelie veroorsaak 'n lewenskragtige heroriëntering van die hart.